OBRAZLOŽITVENI MEMORANDUM

1. Nedavno sprejeti sklep Sveta o začasni ustavitvi obveznosti iz Kohezijskega sklada

Dne 13. marca 2012 je Svet z Izvedbenim sklepom 2012/156/EU[1] sklenil, da začasno ustavi obveznosti Kohezijskega sklada do Madžarske v znesku 495,2 milijona EUR z učinkom od 1. januarja 2013. Znesek predstavlja 0,5 % BDP in 29 % sredstev, ki so Madžarski za leto 2013 dodeljena iz Kohezijskega sklada. Sklep je temeljil na Sklepu Sveta 2012/139/EU[2] z dne 24. januarja 2012, v katerem je ugotovljeno, da se Madžarska na Priporočilo Sveta z dne 7. julija 2009 ni odzvala z učinkovitimi ukrepi za odpravo čezmernega primanjkljaja na verodostojen in vzdržen način do leta 2011.

Dostop do pomoči Kohezijskega sklada je vezan na upoštevanje nekaterih pogojev, in sicer je dostop do te pomoči pogojen z izogibanjem čezmernemu javnofinančnemu primanjkljaju v skladu s členom 126 Pogodbe o delovanju Evropske unije (PDEU)[3]. Cilj teh pogojev je povečati spodbude za nacionalne vlade, da bi izvajale zdravo fiskalno politiko, in s tem pomagati vzpostaviti ustrezne makroekonomske razmere, ki so potrebne za zagotavljanje učinkovite uporabe sredstev Kohezijskega sklada. Člen 4(1) Uredbe Sveta (ES) št. 1084/2006 z dne 11. julija 2006 o ustanovitvi Kohezijskega sklada in razveljavitvi Uredbe (ES) št. 1164/94 posebej določa, da lahko Svet na predlog Komisije odloči, da se odobritve za prevzem obveznosti Sklada do zadevne države članico deloma ali v celoti začasno ustavijo, kadar: (i) je ta država v postopku v zvezi s čezmernim primanjkljajem in (ii) se na priporočilo Sveta, izdano v skladu s členom 126(7) PDEU[4], ni odzvala z učinkovitimi ukrepi, da bi ga do določenega roka odpravila. Sprožilo za začasno ustavitev obveznosti je zato sklep Sveta, sprejet na podlagi člena 126(8) PDEU[5].

Sklep o znesku začasno ustavljenih obveznosti Kohezijskega sklada je poskušal zagotoviti, da bi bila začasna ustavitev učinkovita in sorazmerna, ob upoštevanju trenutnih splošnih gospodarskih razmer v Evropski uniji in relativnega pomena Kohezijskega sklada za gospodarstvo zadevne države članice.

2. Pogoji za prekinitev začasne ustavitve obveznosti Kohezijskega sklada do Madžarske

Skladno s členom 4(2) Uredbe (ES) št. 1084/2006 Svet nemudoma odloči, da se začasna ustavitev zadevnih obveznosti prekine, če ugotovi, da je zadevna država članica uvedla potrebne popravljalne ukrepe.

Ob sprejetju Izvedbenega sklepa Sveta 2012/156/EU je Komisija podala naslednjo izjavo: „Da bi Komisija Svetu olajšala postopek odločanja, je zavezana, da Svetu nemudoma predloži svojo oceno, ali so bili po tem, ko je madžarska vlada sprejela korektivne ukrepe za izpolnjevanje priporočila Sveta z dne 13. marca 2012 v skladu s členom 126(7) PDEU, sprejeti učinkoviti ukrepi.“ Poleg tega je v odziv na zavezo madžarske vlade, da bodo potrebni popravljalni ukrepi odraženi v madžarskem konvergenčnem programu, ki se ga pričakuje v aprilu 2012, in v drugih s tem povezanih javno dostopnih dokumentih in sklepih, Svet navedel, da bo to zadevo ponovno obravnaval na zasedanju dne 22. junija 2012 z namenom, da prekine začasno ustavitev, če bodo pogoji izpolnjeni.

2.1. Priporočilo Sveta na podlagi člena 126(7) PDEU z dne 13. marca 2012 za trajno odpravo čezmernega javnofinančnega primanjkljaja do leta 2012

V novem (petem) priporočilu Madžarski na podlagi člena 126(7) PDEU je Svet določil daljši rok, tj. do leta 2012, za razrešitev problema čezmernega primanjkljaja na verodostojen in vzdržen način. Svet je madžarske oblasti pozval zlasti, naj: (i) zagotovijo, da bo ciljni primanjkljaj za leto 2012 v višini 2,5 % BDP dosežen, kar bi po februarski vmesni napovedi služb Komisije zahtevalo dodatno fiskalno konsolidacijo v višini najmanj 0,5 % BDP, to pa bi se moralo doseči z nadaljnjo opredelitvijo in izvajanjem že načrtovanih kot tudi dodatnih konsolidacijskih ukrepov strukturne narave, če se bo izkazalo za potrebno; (ii) razporedijo možne nepričakovane prihodke tako, da se bo izboljšal nominalni saldo; (iii) izvedejo potrebne dodatne ukrepe strukturne narave, da bo primanjkljaj v letu 2013 ostal krepko pod mejo 3 % BDP tudi po polni ukinitvi enkratnih prihodkov v višini skoraj 1 % BDP; in (iv) v prihodnji zakon o proračunu vključijo določbe o zadostnih rezervah. Svet je obenem poudaril, da bi morala prilagoditev proračuna prispevati k temu, da se bo delež javnega dolga začel zniževati, in da jo je potrebno podpreti tudi s predlaganimi izboljšavami okvira fiskalnega upravljanja.

2.2. Komisijina ocena sprejetih ukrepov

Glede na trenutne informacije se zdi, da je Madžarska sprejela ukrepe, ki predstavljajo ustrezen napredek k odpravi čezmernega primanjkljaja. Kljub rahlemu poslabšanju zadevnega makroekonomskega okolja, kot je razvidno iz napovedi služb Komisije iz pomladi 2012, se namreč pričakuje, da bo proračunski primanjkljaj v letu 2012 dosegel 2,5 % BDP in v letu 2013 ostal krepko pod referenčno vrednostjo 3 % BDP, kot je to v marcu priporočil Svet. Novi ukrepi, ki so bili napovedani v okviru konvergenčnega programa, naj bi vključevali dodatne strukturne ukrepe v višini 0,3 % BDP in izboljšanje strukturnega salda za 0,25 % BDP v letu 2012 v primerjavi z oceno, ki je bila podlaga za priporočila Sveta iz marca 2012. To je nekoliko manj kot priporočena dodatna fiskalna konsolidacija v višini 0,5 % BDP, vendar se lahko obravnava kot splošno sprejemljivo ob upoštevanju sprememb potencialne rasti BDP in dejstva, da so napovedani prihodki nižji, kot bi bilo običajno pričakovati na osnovi standardne elastičnosti davkov. Uporaba nepričakovanih prihodkov za izboljšanje rezultatov in vključitev zadostnih rezerv v prihodnje proračune še morata biti dokazani. Glede na napoved iz pomladi 2012 naj bi se bruto javni dolg v letu 2012 zmanjšal na 78,5 % BDP, v letu 2013 pa še za malo pod to vrednost. Nazadnje, dosežen je bil določen napredek pri izboljšanju okvira fiskalnega upravljanja, vendar je pred zaključkom spomladanskega zasedanja parlamenta še vedno potrebno oblikovati in sprejeti pomembne reforme. Na podlagi navedenega in glede na nedavne podatke o rasti za prvo četrtletje, ki so bili slabši od pričakovanih, namerava Komisija še naprej skrbno spremljati dogajanje v zvezi z madžarskim proračunom v skladu s Pogodbo in Paktom za stabilnost in rast, zlasti zaradi dolgotrajnosti postopka v zvezi s čezmernim primanjkljajem. Polletna poročila vlade o postopku v zvezi s čezmernim primanjkljajem bodo eden od virov informacij za te namene.

3. Predlagana prekinitev začasne ustavitve obveznosti Kohezijskega sklada do Madžarske

Komisija, ob upoštevanju ocene ukrepov, ki jih je sprejela Madžarska glede na priporočilo Sveta v skladu s členom 126(7) PDEU z dne 13. marca 2012 za odpravo čezmernega javnofinančnega primanjkljaja do leta 2012, meni, da so pogoji za prekinitev začasne ustavitve obveznosti Kohezijskega sklada izpolnjeni.

Zato Komisija Svetu predlaga, da prekine začasno ustavitev obveznosti Kohezijskega sklada, ki jo določa Izvedbeni sklep Sveta 2012/156/EU.

Komisija bo še naprej skrbno spremljala fiskalno dogajanje na Madžarskem, kot je predvideno v členu 10 Uredbe Sveta 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem, ter na osnovi polletnih poročil o postopku v zvezi s čezmernim primanjkljajem, ki jih bo pripravila vlada, kot tudi v okviru izvajanja nadzora po programu, tj. po izteku finančne pomoči, ki je bila Madžarski dana v skladu z Odločbo Sveta 2009/102/ES z dne 4. novembra 2008 o odobritvi srednjeročne finančne pomoči Madžarski[6], oziroma v skladu s katerim koli novim programom finančne pomoči Unije za Madžarsko, ki bi ga odobril Svet. Če se v katerem koli trenutku pred razveljavitvijo na podlagi 126(12) PDEU ukrepi izkažejo za nezadostne, bo Komisija Svetu priporočila, da sprejme nov sklep v skladu s členom 126(8), in lahko Svetu predlaga, da sprejme sklep za začasno ustavitev obveznosti Kohezijskega sklada.

2012/0144 (NLE)

Predlog

IZVEDBENI SKLEP SVETA

o prekinitvi začasne ustavitve obveznosti Kohezijskega sklada do Madžarske

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1084/2006 z dne 11. julija 2006 o ustanovitvi Kohezijskega sklada in razveljavitvi Uredbe (ES) št. 1164/94[7], zlasti člena 4(2) Uredbe,

ob upoštevanju predloga Evropske komisije,

ob upoštevanju naslednjega:

(1) Člen 4 Uredbe (ES) št. 1084/2006 določa pogoje, ki se uporabljajo za pomoč iz Kohezijskega sklada. Skladno z odstavkom 1 tega člena lahko Svet odloči, da se obveznosti Sklada do zadevne države članice v celoti ali deloma začasno ustavijo, in sicer od 1. januarja leta, ki sledi odločitvi o začasni ustavitvi, če je v skladu s členom 126(8) PDEU ugotovil, da se zadevna država članica na priporočilo Sveta, izdano v skladu s členom 126(7) PDEU[8], ni odzvala z učinkovitimi ukrepi.

(2) Svet je 5. julija 2004 z Odločbo 2004/918/ES[9] v skladu s členom 104(6) Pogodbe o ustanovitvi Evropske skupnosti (PES) ugotovil, da na Madžarskem obstaja čezmerni primanjkljaj. Svet je v skladu s členom 104(7) PES sprejel prvo priporočilo 5. julija 2004, drugo priporočilo 8. marca 2005 ter tretje priporočilo 10. oktobra 2006, vsa naslovljena na Madžarsko. Svet je 7. julija 2009 sprejel četrto priporočilo za Madžarsko v skladu s členom 104(7) PES („Priporočilo Sveta z dne 7. julija 2009“) za odpravo čezmernega javnofinančnega primanjkljaja najpozneje do leta 2011.

(3) Svet je v skladu s členom 126(8) PDEU 24. januarja 2012 sprejel Sklep 2012/139/EU[10], v katerem ugotavlja, da se Madžarska na Priporočilo Sveta z dne 7. julija 2009 ni odzvala z učinkovitimi ukrepi za odpravo čezmernega javnofinančnega primanjkljaja v roku, ki je bil določen v priporočilu.

(4) Svet je 13. marca 2012 z Izvedbenim sklepom 2012/156/EU[11] odločil, da bo v skladu s členom 4 Uredbe (ES) št. 1084/2006 začasno ustavil del obveznosti Kohezijskega sklada z učinkom od 1. januarja 2013. S sklepom o znesku začasno ustavljenih obveznosti Kohezijskega sklada je poskušal zagotoviti, da bi bila začasna ustavitev učinkovita in sorazmerna, ob upoštevanju trenutnih splošnih gospodarskih razmer v Evropski uniji in relativnega pomena Kohezijskega sklada za gospodarstvo zadevne države članice. Svet je menil, da je v primeru prve uporabe člena 4(1) Uredbe (ES) št. 1084/2006 za zadevno državo primerno znesek dodelitve kohezijskih sredstev za leto 2013 določiti v višini 50 %, ne da bi se pri tem presegla najvišja raven 0,5 % nominalnega BDP zadevne države članice iz napovedi služb Komisije. Skladno s tem je Svet odločil, da bo začasno ustavil obveznosti Kohezijskega sklada do Madžarske v znesku 495 184 000 EUR z učinkom od 1. januarja 2013.

(5) Svet je istega dne izdal spremenjeno priporočilo Madžarski v skladu s členom 126(7) PDEU („Priporočilo Sveta z dne 13. marca 2012“), ki določa leto 2012 kot rok za odpravo čezmernega javnofinančnega primanjkljaja. Madžarski je bilo zlasti priporočeno, naj: (i) izvede dodatno fiskalno konsolidacijo v višini najmanj 0,5 % BDP, ki naj temelji na nadaljnji opredelitvi in izvajanju konsolidacijskih ukrepov strukturne narave, da bo v letu 2012 dosežen ciljni primanjkljaj v višini 2,5 % BDP; (ii) razporedi možne nepričakovane prihodke tako, da se bo izboljšal nominalni saldo; (iii) izvede potrebne dodatne ukrepe strukturne narave, da bo primanjkljaj v letu 2013 ostal krepko pod mejo 3 % BDP; in (iv) v prihodnji zakon o proračunu vključi določbe o zadostnih rezervah. Svet je obenem poudaril, da bi morala prilagoditev proračuna prispevati k temu, da se bo delež javnega dolga začel zniževati, in da jo je potrebno podpreti tudi s predlaganimi izboljšavami okvira fiskalnega upravljanja.

(6) Madžarska je 23. aprila 2012 predložila letno dopolnitev konvergenčnega programa, ki opisuje njeno proračunsko strategijo za zagotovitev vzdržne odprave čezmernega primanjkljaja do leta 2012. Uradni ciljni primanjkljaj in načrtovana fiskalna konsolidacija sta skladna s priporočilom Sveta v skladu s členom 126(7) PDEU z dne 13. marca 2012. Program potrjuje prejšnji srednjeročni cilj 1,5 % BDP, ki naj bi bil dosežen do leta 2013. Skladno z dopolnitvijo se bo javni dolg v celotnem programskem obdobju trajno nižal ter dosegel 77 % BDP v letu 2013 ter manj kot 73 % BDP v letu 2015. V zvezi z reformo fiskalnega upravljanja so oblasti napovedale, da bodo potrebne amandmaje parlamentu predložile med spomladanskim zasedanjem.

(7) Na podlagi javno dostopnih informacij je Komisija v Sporočilu z dne 30. maja 2012[12] ugotovila, da je Madžarska uvedla potrebne popravljalne ukrepe, kar predstavlja ustrezen napredek k odpravi čezmernega primanjkljaja. Zlasti naj bi proračunski primanjkljaj po pričakovanjih v letu 2012 dosegel 2,5 % BDP ter v letu 2013 ostal krepko po referenčno vrednostjo 3 % BDP, kot je to v marcu priporočil Svet. Konkretno naj bi po pričakovanjih služb Komisije, ob upoštevanju javno dostopnih informacij, ki jih je od sredine marca posredovala vlada, primanjkljaj v letu 2013 dosegel 2,7 % BDP. Če se upošteva tudi učinek revizij potencialne rasti BDP in napovedano odstopanje od standardne elastičnosti davkov, se lahko fiskalna konsolidacija v letu 2012 obravnava kot v splošnem skladna z zahtevami. Uporaba nepričakovanih prihodkov in vključitev zadostnih rezerv v prihodnje proračune morata biti še dokazani. Glede na napoved iz pomladi 2012 naj bi se bruto javni dolg v letu 2012 zmanjšal na 78,5 % BDP, v letu 2013 pa še pod to vrednost. Nazadnje, dosežen je bil določen napredek pri izboljšanju okvira proračunskega upravljanja, vendar je pred zaključkom spomladanskega zasedanja parlamenta še vedno potrebno oblikovati in sprejeti pomembne reforme. Na podlagi navedenega in glede na nedavne podatke o rasti za prvo četrtletje, ki so bili slabši od pričakovanih, namerava Komisija še naprej skrbno spremljati dogajanje v zvezi z madžarskim proračunom.

(8) Madžarska se je v splošnem na Priporočilo Sveta z dne 13. marca 2012 odzvala s potrebnimi popravljalnimi ukrepi za odpravo čezmernega primanjkljaja do datuma, ki ga je določil Svet. Zato bi bilo treba Izvedbeni sklep Sveta 2012/156/EU o začasni ustavitvi dela obveznosti iz Kohezijskega sklada razveljaviti.

(9) Če se v katerem koli trenutku pred razveljavitvijo sklepa o obstoju čezmernega primanjkljaja v skladu s členom 126(12) PDEU izvedeni ukrepi izkažejo za nezadostne, bo Svet na priporočilo Komisije sprejel nov sklep na podlagi člena 126(8) PDEU. Svet lahko na priporočilo Komisije sprejme sklep za začasno ustavitev obveznosti iz Kohezijskega sklada –

SPREJEL NASLEDNJI SKLEP:

Člen 1

Delna začasna ustavitev obveznosti Kohezijskega sklada do Madžarske, kot je določena v Izvedbenem sklepu Sveta št. 2012/156/EU, se prekine.

Člen 2

Ta sklep je naslovljen na Madžarsko.

V Bruslju,

Za Svet

Predsednik

[1] UL L 78, 17.3.2012, str. 19.

[2] UL L 66, 6.3.2012, str. 6.

[3] Nadomešča člen 104 Pogodbe o ustanovitvi Evropske skupnosti (PES), kakor je naveden v členu 4 Uredbe (ES) št. 1084/2006.

[4] Nadomešča člen 104(7) PES v členu 4 Uredbe (ES) št. 1084/2006.

[5] Nadomešča člen 104(8) PES v členu 4 Uredbe (ES) št. 1084/2006.

[6] UL L 37, 6.2.2009, str. 5.

[7] UL L 210, 31.7.2006, str. 79.

[8] Nadomešča člen 104 Pogodbe o ustanovitvi Evropske skupnosti (PES), kakor je naveden v členu 4 Uredbe (ES) št. 1084/2006.

[9] UL L 389, 30.12.2004, str. 27.

[10] UL L 66, 6.3.2012, str. 6.

[11] UL L 78, 17.3.2012, str. 19.

[12] COM(2012) XXXLINK TO BE INSERTED HERE AFTER THE 30TH OF MAY